Diari Oficial de la Generalitat Valenciana


Sumari del DOGV 7611, del 09-09-2015 (2015/7360)

ORDRE 4/2015, d'1 de setembre de 2015, de la Vicepresidència del Consell i Conselleria d'Igualtat i Polítiques Inclusives, per la qual es regulen i convoquen ajudes destinades a la realització de projectes dirigits a la millora de les condicions sociolaborals de les persones immigrants treballadores agrícoles de temporada i campanya en l'exercici 2015.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7611

Data del DOGV
:   09-09-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7360


Data del document
:   01-09-2015

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 4/2015, d'1 de setembre de 2015, de la Vicepresidència del Consell i Conselleria d'Igualtat i Polítiques Inclusives, per la qual es regulen i convoquen ajudes destinades a la realització de projectes dirigits a la millora de les condicions sociolaborals de les persones immigrants treballadores agrícoles de temporada i campanya en l'exercici 2015. [2015/7360]  
PREÀMBUL  
  
L'Estatut d'Autonomia de la Comunitat Valenciana, en l'article 10.3, preveu, com un dels àmbits primordials d'actuació de la Generalitat, els drets i l'atenció social de les persones immigrants amb residència a la Comunitat Valenciana.  
El mateix Estatut d'Autonomia de la Comunitat Valenciana, d'acord amb allò que disposa l'article 49.1.27, establix la competència exclusiva de la Generalitat sobre les institucions públiques de protecció i ajuda de menors, jóvens, emigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
  
El mandat estatutari ha impulsat el Consell a desenrotllar una intensa activitat normativa en l'àmbit de la protecció i ajuda a les persones immigrants, que s'ha materialitzat en l'aprovació per les Corts de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, i en el posterior desplegament reglamentari de la referida llei a través del Decret 93/2009, de 10 de juliol, del Consell.  
La Llei 15/2008, establix, com un dels fins de la integració, la consecució de la plena incorporació de les persones immigrants al desenrotllament cultural, laboral, institucional i polític de la societat civil, i contribuïx així a l'eradicació de qualsevol classe de racisme o xenofòbia. L'esmentada declaració de principis ha d'anar necessàriament acompanyada d'una aportació financera que done suport a les actuacions que la societat civil efectua a favor de la integració social de les persones immigrants.  
La Llei 5/1997, de 25 de juny, per la qual es regula el sistema de servicis socials en l'àmbit de la Comunitat Valenciana, definix en l'article 13 els servicis socials especialitzats com aquells que es dirigixen a sectors de la població que, per les seues condicions, edat, sexe, discapacitat, país d'origen o altres circumstàncies de caràcter social, cultural o econòmic, requerixen un tipus d'atenció més específica en el pla tècnic i professional que la prestada pels servicis socials generals. I preveu, en el mateix article, que els esmentats servicis puguen ser gestionats per l'Administració de la Generalitat, per les entitats locals en el seu àmbit territorial i per institucions o associacions promogudes per la iniciativa privada o pels mateixos afectats per la necessitat específica en qüestió.  
  
La Conselleria d'Igualtat i Polítiques Inclusives, d'acord amb el que establix el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, té assignades les competències en matèria de polítiques de prestació social, servicis socials, dependència, persones amb discapacitat, família, menors, adopcions, joventut, dona, immigració i voluntariat social. És al seu torn el màxim òrgan responsable de la direcció i execució de la política del Consell en les mencionades matèries, d'acord amb el que establix el Decret 9/2014, de 10 de gener, del Consell (DOCV 7190, 13.01.2014), pel qual aprova el Reglament Orgànic i Funcional de la Conselleria de Benestar Social.  
A través de la present convocatòria d'ajudes es pretén, doncs, implicar les organitzacions empresarials agràries en la millora de les condicions sociolaborals i la integració de les persones immigrants treballadores agrícoles de temporada i campanya en l'exercici 2015.  
Esta convocatòria, de conformitat amb l'article 3.4 del Decret 147/2007, de 7 de setembre, del Consell (DOCV 5596, 11.09.2007), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita notificació a la Comissió Europea per no ser-li aplicable l'article 107.1 del Tractat de Funcionament de la Unió Europea, atés que no no afecta els intercanvis comercials entre els estats membres, ja que l'exercici de les activitats a desenrotllar es limita a un àmbit eminentment regional i inclús local, i es tracta d'una ajuda amb caràcter marcadament social, perquè el destinatari de les ajudes és el col·lectiu immigrant, un dels col·lectius menys afavorits socialment i que es troba en risc d'exclusió.  
  
Per tant, de conformitat amb allò que establix l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en virtut de les atribucions que em conferix l'article 28 de la Llei 5/1983, de 30 de desembre, del Consell, i conforme amb el Consell Jurídic Consultiu.  
  
  
ORDENE  
  
Article 1. Objecte  
És objecte d'esta orde l'aprovació de les bases reguladores i la convocatòria d'ajudes destinades a la millora de les condicions sociolaborals de les persones immigrants treballadores agrícoles de temporada i campanya en l'exercici 2015.  
  
Article 2. Finançament  
1. L'import màxim destinat a finançar les esmentades ajudes puja a tres-cents cinquanta mil euros (350.000 ?), a càrrec de la línia de subvenció T6727000, aplicació pressupostària 70.70.24.898.68.6, inclosa en el programa 313.50, destinat al desenrotllament d'actuacions destinades a la millora de les condicions sociolaborals d'immigrants temporers, dins del pressupost de la Generalitat per a l'exercici 2015, aprovat a través de la Llei 8/2014, de 26 de desembre, de Pressupostos de la Generalitat.  
2. Els crèdits consignats en l'estat de gastos tenen caràcter limitador i es destinaran, exclusivament, a la finalitat específica per a la qual han sigut autoritzats per la Llei de Pressupostos o a la que resulte de les modificacions aprovades, segons el que disposa l'article 39 de la Llei 1/2015, d'Hisenda Pública, del Sector Públic Instrumental i de Subvencions.  
  
Article 3. Bases, condicions d'habitabilitat dels allotjaments i model de sol·licitud  
S'aproven les bases per les quals es regix esta convocatòria, incloses com annex I d'esta orde; les condicions mínimes d'habitabilitat dels allotjaments per a persones immigrants treballadores de temporada i campanya en l'agricultura, incloses com annex II d'esta orde; el model de sol·licitud, inclòs com annex III, i l'annex IV corresponent a la fitxa tècnica.  
  
  
DISPOSICIONS FINALS  
  
Primera. Instruccions  
S'autoritza la persona titular de la direcció general amb competències en matèria d'immigració, perquè en l'àmbit de les seues competències, adopte les mesures necessàries per a l'aplicació d'esta orde.  
  
Segona. Marc normatiu  
Esta orde es dicta en desplegament del que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Tercera. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
Quarta. Recursos contra l'orde  
De conformitat amb allò que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta ordre, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:  
1. El recurs de reposició haurà d'interposar-se davant del titular de la conselleria competent en matèria d'immigració en el termini d'un mes comptador des de la seua publicació.  
2. El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de la seua publicació.  
De la mateixa manera, contra les bases que regulen la convocatòria, podrà interposar-se un recurs contenciós administratiu en els mateixos termes anteriorment referits.  
  
València, 1 de setembre de 2015  
  
La vicepresidenta del Consell i consellera d'Igualtat i Polítiques Inclusives,  
Mónica Oltra Jarque  
  
  
  
ANNEX I  
Bases de la convocatòria d'ajudes destinades al desenrotllament d'actuacions destinades a la millora de les condicions sociolaborals de persones immigrants treballadores agrícoles de temporada i campanya  
  
Primera. Objecte  
L'objecte de les ajudes atorgades a l'empara d'esta orde és contribuir al finançament dels gastos corrents derivats de la realització d'actuacions destinades a la millora de les condicions sociolaborals de les persones immigrants treballadores agrícoles de temporada i campanya.  
A estos efectes, es consideren treballadors/es immigrants de temporada i campanya les persones comunitàries que puguen treballar legalment, les extracomunitàries titulars d'una autorització de residència i treball, així com les estrangeres no residents contractades en els seus països d'origen per a la realització d'una activitat laboral en treballs de temporada o campanya agrícola.  
  
Segona. Naturalesa de les ajudes  
Les ajudes previstes en esta orde tindran la naturalesa jurídica de subvencions públiques i aniran destinades al finançament total o parcial de les accions que es realitzen a l'empara d'esta.  
  
Tercera. Entitats beneficiàries  
1. Podran sol·licitar les ajudes previstes en esta orde aquelles organitzacions empresarials agràries que complisquen els requisits següents:  
  
a) Realitzar les activitats objecte d'esta convocatòria a la Comunitat Valenciana.  
b) Estar legalment constituïdes i inscrites en el registre administratiu que en funció de la seua naturalesa jurídica els corresponga.  
c) Presentar un projecte d'activitats entre les assenyalades en la base primera d'esta convocatòria.  
d) Estar al corrent de les seues obligacions tributàries i de Seguretat Social en els termes establits per la Llei General de Subvencions i el seu reglament.  
e) No concórrer en elles cap de les circumstàncies establides en els articles 13.2 i 13.3 de la Llei 38/2003, de 17 de novembre, General de Subvencions.  
f) Estar al corrent en el pagament d'obligacions per reintegrament de subvencions, d'acord amb el que preveu l'article 21 del Reglament de la Llei General de Subvencions.  
2. No podran obtindre la condició de beneficiaris d'estes subvencions i, per tant, quedaran excloses de la convocatòria, aquelles entitats per a les quals s'haja previst, en l'annex de transferències corrents del programa 313.50, Integració de la Immigració, de la Llei de Pressupostos de la Generalitat per a l'exercici 2015, una subvenció nominativa per al seu sosteniment o el desenrotllament de programes dirigits a persones immigrants.  
Quarta. Obligacions dels beneficiaris  
Són obligacions de les entitats beneficiàries de la subvenció les següents:  
a) Realitzar l'activitat que fonamenta la concessió de la subvenció, i executar el projecte objecte de subvenció en l'exercici en què es concedix.  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
c) Conservar els documents justificatius de l'aplicació dels fons rebuts inclosos els documents electrònics, mentres puguen ser objecte de les actuacions de comprovació i control.  
d) Sotmetre's a les actuacions de comprovació i control financer que corresponen a la Intervenció General en relació amb la subvenció, així com a les actuacions de comprovació que haja d'efectuar la conselleria amb competències en matèria d'immigració en relació amb l'objecte i la destinació de l'ajuda concedida, en els termes establits en els articles 113 i 169, respectivament, de la Llei 1/2015, d'Hisenda Pública, del Sector Públic Instrumental i de Subvencions.  
  
e) Comunicar a la Vicepresidència del Consell i Conselleria d'Igualtat i Polítiques Inclusives, a través de la direcció general competent en matèria d'immigració, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) Justificar, davant de la direcció general competent en matèria d'immigració, l'ajuda en els termes i terminis previstos en esta orde.  
  
g) Donar a conéixer de manera inequívoca que es tracta d'una acció subvencionada per la Generalitat a través de la Vicepresidència del Consell i Conselleria d'Igualtat i Polítiques Inclusives. A este efecte hauran d'incorporar en tot el material imprés que es derive de les activitats objecte d'esta orde el logotip de la Vicepresidència del Consell i Conselleria d'Igualtat i Polítiques Inclusives, que estarà a disposició de les entitats beneficiàries en la pàgina web d'esta conselleria.  
  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en la base dotze d'esta orde, seguint el procediment regulat en l'article 172 de la Llei 1/2015, d'Hisenda Pública, del Sector Públic Instrumental i de Subvencions.  
  
i) Trobar-se al corrent en el compliment de les seues obligacions tributàries i davant de la Seguretat Social, este aspecte s'haurà d'acreditar amb anterioritat a dictar-se la proposta de resolució de concessió d'esta convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat segon de la base octava d'esta convocatòria.  
  
j) Acreditar per mitjà de declaració responsable no estar incursa en les prohibicions per a obtindre la condició de beneficiària de subvencions assenyalades en l'article 13 de la Llei 38/2003, General de Subvencions, a este efecte podrà utilitzar la declaració continguda en el model de sol·licitud de la convocatòria (annex III).  
k) En el cas d'ajudes concedides per a projectes d'allotjament i vivenda digna, acreditar per mitjà de certificat del representant legal de l'entitat que s'ajusten a les condicions d'habitabilitat (expressades en l'annex II).  
l) Complir, si és el cas, les obligacions de publicitat previstes en l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
m) Aquelles altres obligacions que establix l'article 14 de la Llei 38/2003, de 17 de novembre, General de Subvencions.  
  
Quinta. Activitats subvencionables  
1. Podran ser objecte de subvenció els projectes de millora de les condicions sociolaborals d'immigrants temporers que incloguen activitats entre les que a continuació s'indiquen:  
a) Organització i coordinació de les contractacions i els desplaçaments de les persones treballadores de temporada, incloses tasques com ara planificació i organització de les campanyes, quantificació de les necessitats de temporers/es i la gestió de les ofertes i borses de treball. Així com altres gastos derivats dels controls a allotjaments i la contractació de personal per a l'atenció dels treballadors immigrants.  
  
b) Capacitació professional i formació per a emprenedors agrícoles i temporers.  
c) Habilitació de places d'allotjament que complisquen les condicions exigides legalment.  
d) Informació a les persones treballadores sobre els seus drets i deures laborals; assessorament juridicolaboral; formació per a la prevenció de riscos laborals; sensibilització d'empresaris/àries sobre els drets i deures laborals.  
e) Altres servicis sociolaborals: economat, transport fins als llocs de treball, etc.  
2. Els projectes objecte de finançament hauran de ser executats a la Comunitat Valenciana durant l'exercici en què es concedix la subvenció.  
  
  
Sexta. Formalització i presentació de sol·licituds  
1. Les sol·licituds es formalitzaran segons el model que s'acompanya, com annex III, a esta orde i aniran dirigides a la direcció general competent en matèria d'immigració de la Vicepresidència del Consell i Conselleria d'Igualtat i Polítiques Inclusives. Estos models de sol·licitud estan a disposició dels interessats en el portal de la Generalitat, www.gva.es, accedint als apartats «Guia PROP - Tràmits i servicis».  
  
2. Les sol·licituds, juntament amb els annexos i la documentació, hauran d'estar degudament formalitzades i subscrites per qui exercisca la representació legal de l'entitat, i podran presentar-se en el Registre General de conselleria amb competències en matèria d'immigració, situat al carrer de Castán Tobeñas, número 77, torre 4, València 46711, sense perjuí de poder presentar-se per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En cas d'enviament per correu certificat, la presentació de la documentació en la corresponent oficina de correus ha d'efectuar-se en un sobre obert a fi que l'exemplar destinat a la conselleria amb competències en matèria d'immigració siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals (BOE 313, 31.12.1999).  
3. La sol·licitud també podrà presentar-se per via telemàtica en el portal de la Generalitat, www.gva.es, accedint als apartats «Administració en línia - Guia PROP» o a través de la pàgina de la Vicepresidència del Consell i Conselleria d'Igualtat i Polítiques Inclusives, www.bsocial.gva.es.  
4. Cada entitat haurà de presentar una única sol·licitud, d'acord amb el model que s'adjunta com annex III a esta orde, amb un projecte que pot contindre activitats diverses, d'entre les assenyalades en la base quinta.  
5. S'omplirà la corresponent fitxa tècnica, segons el model que s'adjunta com annex IV a esta orde. Este annex es presentarà en format paper i en suport informàtic (CD o memòria USB) en format PDF.  
  
  
Sèptima. Termini de presentació  
El termini per a la presentació de les sol·licituds serà d'un mes des de la publicació d'esta convocatòria en el Diari Oficial de la Comunitat Valenciana. L'incompliment del termini indicat determinarà automàticament l'exclusió de la convocatòria.  
  
Octava. Documentació  
1. Tota sol·licitud haurà d'anar acompanyada de la documentació següent:  
a) Una fitxa tècnica, segons el model que s'acompanya com annex IV, per a cada projecte presentat, que arreplegarà de forma detallada la seua programació.  
Aquelles dades o aspectes que no hagen sigut aportats en la corresponent fitxa tècnica del projecte no podran ser tinguts en compte als efectes de la seua valoració.  
b) Fotocòpia compulsada de la targeta de persones jurídiques i entitats en general en què conste el CIF de l'entitat sol·licitant.  
c) Fotocòpia compulsada de la documentació acreditativa de la capacitat del signatari de la sol·licitud per a representar l'entitat (escriptura d'apoderament o certificació de l'acord de l'òrgan de govern de l'entitat que faculta el representant legal per a subscriure la sol·licitud).  
  
d) Fotocòpia compulsada dels estatuts vigents de l'entitat.  
e) Fotocòpia compulsada del document acreditatiu de la inscripció de l'entitat en el registre administratiu que per la seua naturalesa jurídica li corresponga.  
f) Model de domiciliació bancària, segons el model que figura en el portal de la Generalitat, www.gva.es, accedint a l'apartat «Guia PROP» en el cas que s'inicie la seua relació amb l'Administració de la Generalitat o quan es tracte d'un nou compte bancari.  
g) En el cas de presentar un projecte d'allotjament i vivenda digna, l'entitat sol·licitant d'esta subvenció aportarà la documentació acreditativa que li permet oferir el recurs d'allotjament que vaja a destinar-se a l'ús de la vivenda de les persones immigrants temporeres agrícoles, així com el certificat del representant legal, que acredite la dignitat de les seues condicions d'habitabilitat. Tot això sense perjuí que l'òrgan competent puga verificar o certificar este compliment en qualsevol moment per mitjà de la visita in situ als allotjaments.  
  
h) Fotocòpia compulsada del DNI o, si és el cas, NIE o passaport del representant legal de l'entitat.  
Estaran exemptes de la presentació dels documents arreplegats en les lletres b, c, d, e, f i h anteriors, aquelles entitats que ja els hagen aportat en la tramitació de subvencions de la direcció general competent en matèria d'immigració, i no s'hagen produït canvis en esta documentació. En este cas hauran d'indicar en la sol·licitud la convocatòria en què es va presentar la documentació i el número d'expedient (annex III, apartat I).  
2. La sol·licitud d'esta convocatòria permet l'autorització de l'entitat sol·licitant perquè la conselleria amb competències en matèria d'immigració:  
a) Obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no haurà d'aportar les corresponents certificacions.  
  
La direcció general competent en matèria d'immigració es reserva el dret de requerir el sol·licitant si la informació obtinguda presenta alguna incidència (annex III, apartat C).  
La no-autorització en l'imprés de sol·licitud d'esta convocatòria o la denegació per part del sol·licitant de l'esmentada autorització de forma expressa i escrita suposarà que l'interessat ha d'aportar, juntament amb la sol·licitud, els corresponents certificats emesos per l'Agència Estatal d'Administració Tributària, la conselleria amb competències en matèria d'hisenda i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social  
b) Comprove les dades d'identitat del sol·licitant per mitjà del sistema de verificació de dades d'identitat, segons establix el Reial Decret 522/2006, de 28 d'abril. En cas de no prestar l'autorització s'hauran d'aportar, juntament amb la sol·licitud, els documents d'identitat exigits en esta convocatòria.  
3. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la direcció general competent en matèria d'immigració requerirà, per correu certificat i amb un justificant de recepció, l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fa, es considerarà que han desistit de la seua sol·licitud. La declaració de l'esmentat desistiment es realitzarà en la resolució de la convocatòria a què fa referència la base onzena d'esta orde.  
  
Novena. Ordenació i instrucció del procediment  
1. L'òrgan encarregat de l'ordenació i la instrucció del procediment serà la direcció general competent en matèria d'immigració que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. La concessió de la subvenció es realitzarà per mitjà del procediment de concessió en règim de concurrència competitiva arreplegat en l'article 164 de la Llei 1/2015, d'Hisenda Pública, del Sector Públic Instrumental i de Subvencions, en l'article 22 de la Llei 38/2003, General de Subvencions, i en l'article 55.1 del Reial Decret 887/2006, pel qual s'aprova el Reglament de la Llei General de Subvencions.  
  
Desena. Valoració de les sol·licituds  
1. L'examen i la valoració dels expedients presentats, així com la consegüent proposta de concessió i denegació de les ajudes, correspondran a una comissió composta per:  
a) President: el director/a general d'Inclusió Social o persona que el substituïsca.  
b) Vocals:  
b.1 La persona titular de la subdirecció competent en matèria d'immigració o persona que la substituïsca.  
b.2. La persona titular del servici competent en matèria d'inclusió social o persona que la substituïsca de la direcció general competent en matèria d'immigració.  
b.3. La persona titular del servici competent en matèria d'integració de persones immigrants i voluntariat social de la direcció general competent en matèria d'immigració.  
b.4. Un tècnic designat per la direcció general competent en matèria d'immigració, que exercirà les funcions de secretari.  
2. En allò no previst en el punt anterior, la comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
3. Tota sol·licitud estarà subjecta a:  
a) Una fase de preavaluació, prèvia, que supervisarà si es complixen els requisits formals previstos en la base tercera i sexta, així com que s'acompanya la documentació establida en la base octava d'esta convocatòria. Aquelles sol·licituds que no complisquen estos requisits es consideraran desistides o bé quedaran excloses o no admeses.  
Esta preavaluació serà realitzada per l'òrgan instructor compost per personal adscrit al Servici d'Integració i Voluntariat Social.  
  
b) Una valoració tècnica dels projectes, efectuada per la comissió avaluadora respecte de les sol·licituds que hagen superat la valoració formal, tenint en compte els següents criteris, que quedaren degudament justificats en els expedients, acreditant-se que no atempten al principi d'igualtat i lliure concurrència a l'accés de les ajudes:  
b.1. Programes subvencionats en exercicis anteriors en què siga convenient la seua continuïtat per raons socials i d'eficàcia: fins a 5 punts.  
b.1.1. Continuïtat durant 5 anys o més: 5 punts.  
b.1.2. Continuïtat entre 3 i 4 anys: 4 punts.  
b.1.3. Continuïtat durant 2 anys: 3 punts.  
b.1.4. Projecte subvencionat en 2014: 2 punts.  
La ponderació positiva d'este criteri no limita la concurrència ni l'accés en condicions d'igualtat per a la realització de nous projectes.  
  
b.2. Àmbit territorial d'execució i desenrotllament del projecte: en este criteri es tindrà en compte si el projecte és d'àmbit local, comarcal, provincial o autonòmic, fins a un màxim de 5 punts.  
b.2.1. Projecte d'àmbit autonòmic: 5 punts.  
b.2.2. Projecte d'àmbit provincial: 4 punts.  
b.2.3. Projecte d'àmbit comarcal: 3 punts.  
b.2.4. Projecte d'àmbit local: 2 punts.  
b.3. Quan el projecte incloga allotjament o vivenda digna de temporada es valoraran:  
b.3.1. Els servicis, diferents de l'allotjament, que oferix el projecte als immigrants temporers atesos: fins a 6 punts.  
b.3.1.1. Subministrament de materials per a cobertura de necessitats bàsiques: 1 punt.  
b.3.1.2. Informació, orientació i assessorament general: 1 punt.  
b.3.1.3. Formació: 2 punts.  
b.3.1.4. Altres servicis sociolaborals: economat, transport a llocs de treball: 1 punt.  
b.3.1.5. Manutenció: 1 punt.  
b.3.2. El nombre de places d'allotjament posades a disposició per a persones immigrants i nombre de persones acollides: fins a 5 punts.  
b.3.2.1. Més de 30 places posades a disposició de persones immigrants: 5 punts.  
b.3.2.2. Entre 20 i 30 places posades a disposició de persones immigrants: 4 punts.  
b.3.2.3. Entre 10 i 20 places posades a disposició de persones immigrants: 3 punts.  
b.3.2.4. Entre 1 i 10 places posades a disposició de persones immigrants: 2 punts.  
b.3.2.5. Entre 1 i 5 places posades a disposició persones immigrants: 1 punt.  
b.3.3. Millora en les condicions mínimes d'habitabilitat de l'allotjament, si és el cas: fins a 9 punts.  
b.3.3.1. Aportació de millores en la qualitat tècnica de l'allotjament (accessibilitat, aspecte exterior, seguretat estructural, etc.): fins a 3 punts.  
b.3.3.2. Aportació de millores en les estades i els espais que componen l'allotjament (condicionament de les habitacions, mobiliari de les estances, llindar d'ocupació, etc.): fins a 3 punts.  
b.3.3.3. Servicis addicionals de què disposa l'allotjament (equip de cuina, equip de bugaderia, accés a telèfon, etc.): fins a 3 punts.  
  
b.4. Contingut tècnic del projecte: fins a 10 punts.  
b.4.1. Necessitats socials que justifiquen els objectius del projecte: fins a 2 punts.  
b.4.2. Desenrotllament dels objectius generals i específics: fins a 2 punts.  
b.4.3. Plantejament, temporalització i metodologia de les actuacions a realitzar: fins a 2 punts.  
b.4.4. Qualitat de les activitats a desenrotllar: fins a 2 punts.  
b.4.5. Indicadors de seguiment previstos per a avaluar les activitats: fins a 2 punts.  
4. La puntuació màxima a obtindre pels sol·licitants serà de 40 punts per als projectes que incloguen allotjament i de 20 punts per a la resta de projectes.  
5. En cap cas, la subvenció concedida podrà ser superior a l'import sol·licitat per l'entitat.  
  
Onzena. Resolució de la convocatòria  
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les entitats socials que no complisquen els requisits previstos en l'orde de convocatòria, esta la resoldrà la persona titular de la direcció general amb competència en matèria immigració, per delegació de la persona titular de la conselleria amb competència en matèria d'immigració, d'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, 04.03.2009).  
En tot cas, la resolució de la subvenció ha de ser motivada de conformitat amb allò que disposen estes bases reguladores. També es farà constar, si és el cas, la denegació de les sol·licituds igualment motivades, i els supòsits d'exclusió o inadmissió i els desistiment amb constància de la causa que la va motivar.  
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de sis mesos comptats des de la data de finalització del termini de presentació de sol·licituds d'esta convocatòria. Transcorregut el termini indicat sense que s'haja notificat una resolució expressa, les sol·licituds es consideraran desestimades, de conformitat amb allò que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat.  
  
3. En els casos de nul·litat, anul·labilitat i rectificació dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Dotzena. Règim de pagament de la subvenció  
Per al règim de lliuraments de transferències corrents per al pagament de les subvencions previstes en esta orde, llevat que la legislació de la Generalitat en permeta un altre, s'aplicarà el règim general previst en l'article 171.1 de la Llei 1/2015, d'Hisenda Pública, del Sector Públic Instrumental i de Subvencions.  
El pagament de la subvenció es realitzarà amb la justificació prèvia per la persona beneficiària de la realització de l'activitat, projecte, objectiu o adopció del comportament per al qual es va concedir en els termes establits en la normativa reguladora de la subvenció.  
No obstant això, no podrà realitzar-se el pagament de la subvenció mentres la persona beneficiària no es trobe al corrent en el compliment de les seues obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Sense perjuí d'això, podrà realitzar-se el pagament de la subvenció des del moment que, per l'òrgan competent de l'Administració de la Generalitat, s'haja notificat al subjecte deutor del reintegrament l'inici del corresponent expedient de compensació de deutes, amb vista a la seua completa extinció.  
  
Tretzena. Justificació de la subvenció  
1. La justificació de la subvenció concedida per part de les entitats beneficiàries es realitzarà per mitjà de la presentació, davant de la direcció general competent en matèria d'immigració, de la documentació de caràcter econòmic justificativa de l'import concedit i d'una memòria tècnica relativa a l'actuació subvencionada.  
Quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se, per mitjà de documentació de caràcter econòmic l'import, la procedència i l'aplicació dels fons esmentats a les activitats subvencionades.  
  
2. La documentació de caràcter econòmic a presentar haurà de justificar, per un import igual o superior a la subvenció concedida, els gastos corrents ocasionats en l'aplicació pel desenrotllament de les actuacions objecte de subvenció i contindrà:  
a) Una relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió, relació amb el projecte subvencionat i percentatge de finançament que s'imputa a la Generalitat, segons el model que figura en l'enllaç «Servici d'Integració» de la pàgina web de la Conselleria.  
b) Les factures o els documents de valor probatori equivalent acreditatius dels gastos incorporats en la relació anterior, per mitjà de la presentació d'originals o còpies compulsades. Estes hauran de reunir els requisits arreplegats en el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
Abans de ser fotocopiats, els originals hauran de marcar-se amb un segell o una diligència, el model del qual figura en l'enllaç «Servici d'Integració» de la pàgina web de la conselleria, que indicarà el número de l'expedient per a la justificació del qual han sigut presentats i el percentatge de finançament que s'imputa a la Generalitat.  
3. La memòria tècnica o descriptiva de l'execució del projecte subvencionat haurà de permetre conéixer el nombre de beneficiaris del projecte, les actuacions realitzades, el grau de compliment dels objectius proposats, els materials i la metodologia emprats i totes aquelles altres dades que es consideren de rellevància. Esta memòria es realitzarà d'acord amb el model que figura en l'enllaç «Servici d'Integració» de la pàgina web de la Conselleria, i haurà de ser remesa també en suport informàtic.  
4. El termini màxim per a la justificació del lliurament de la subvenció, juntament amb la presentació de la memòria tècnica, finalitzarà l'11 de gener de l'any següent al que es realitza la convocatòria.  
En el cas que la justificació siga insuficient, s'exigirà el reintegrament dels imports indegudament percebuts. En el cas que no es presente la justificació en els terminis indicats, l'entitat beneficiària perdrà el dret a la subvenció i haurà de procedir al reintegrament de la totalitat de la quantitat percebuda, tot això d'acord amb el que establix la base catorzena d'esta orde.  
5. Els gastos a justificar hauran de correspondre's amb els continguts del projecte objecte de subvenció, no seran admissibles gastos d'actuacions que no estiguen específicament previstos en la seua descripció. D'acord amb el que preveu l'article 31.2 de la Llei 38/2003, de 17 de novembre, General de Subvencions, es considerarà gasto realitzat, amb caràcter general, el que ha sigut efectivament pagat amb anterioritat a la finalització del període de justificació determinat en esta orde.  
6. En aquells gastos subjectes a la normativa reguladora de l'Impost sobre la Renda de les Persones Físiques, haurà de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles urbans.  
  
Així mateix, en la justificació de les retribucions de personal laboral contractat, juntament amb els corresponents fulls de salaris, s'hauran d'adjuntar els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.  
  
Catorzena. Minoracions i reintegrament de l'ajuda concedida  
1. Seran causes de reintegrament les establides en l'article 37 de la Llei 38/2003, de 17 de novembre, General de Subvencions, que la subvenció siga destinada a la realització d'una activitat, o al compliment d'una finalitat, que manifestament suposen un greuge o menyspreu cap als senyals d'identitat del poble valencià, segons el que disposa l'article 22.2 de la Llei 6/2015, de 2 d'abril, de la Generalitat, de reconeixement, protecció i promoció de les senyes d'identitat del poble valencià.  
  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. La concessió de les subvencions previstes en esta convocatòria és compatible amb altres que puguen obtindre's per a l'exercici de l'activitat, provinguen d'altres administracions públiques, d'altres ens públics o privats, nacionals, de la Unió Europea o d'organismes internacionals.  
  
No obstant això, d'acord amb el que disposa l'article 19.3 de la Llei 38/2003, de 17 de novembre, General de Subvencions, en cap cas l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.  
En este supòsit, procedirà el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.  
3. El procediment de reintegrament de les quantitats indegudament percebudes s'ajustarà a les previsions contingudes en l'article 172 de la Llei 1/2015, d'Hisenda Pública, del Sector Públic Instrumental i de Subvencions. S'iniciarà per la direcció general competent en matèria d'immigració, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Este procediment haurà de garantir la preceptiva audiència a l'interessat, abans de l'elaboració de la resolució definitiva. Està serà notificada igualment a l'interessat i tindrà naturalesa de liquidació definitiva, a efecte del còmput del cobrament del deute en període voluntari de recaptació.  
  
4. El termini per a resoldre i notificar el reintegrament serà de dotze mesos comptador des de la data de l'acord d'iniciació.  
  
Quinzena. Pla de control  
Es durà a terme un pla de control de la realització de l'activitat subvencionada per mitjà de la comprovació i el control de la documentació de caràcter econòmic justificativa de l'import concedit i de la memòria tècnica relativa a l'actuació subvencionada, remesos per les entitats beneficiàries de les subvencions.  
  
Setzena. Règim d'infraccions i sancions  
El règim sancionador en la matèria regulada en esta orde serà l'establit en el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Dessetena. Interpretació i acceptació de les bases  
1. La conselleria competent en matèria d'immigració es reserva la facultat d'interpretar el contingut d'esta orde als efectes d'adjudicació de les subvencions.  
2. La participació en esta convocatòria implica l'acceptació de les bases que la regulen.  
  
  
  
ANNEX II  
Requisits mínims que han de complir els immobles i la resta d'equipaments als efectes d'assegurar-ne l'habitabilitat  
  
1. Poden destinar-se per a allotjament de treballadors qualsevol tipus de vivenda incloses les prefabricades. No podrà destinar-se a allotjaments les tendes de campanya ni les edificacions que es troben en soterranis o semisoterranis.  
2. Els allotjaments hauran d'estar allunyats de quadres, abocadors, de llocs on hi haja substàncies i productes perjudicials per a la salut i de depòsits pudents.  
3. Els allotjaments han de disposar d'aigua corrent, llum natural i ventilació natural, servicis de cuina i higiènics.  
4. Haurà de garantir-se la neteja periòdica de les instal·lacions, de manera que en la posada a disposició dels usuaris estes es mantinguen en condicions adequades de sanitat, higiene i dignitat per als usuaris  
  
5. És aconsellable que els allotjaments disposen de normes de règim intern, que arrepleguen entre altres els drets i les obligacions dels allotjats, el règim de visites, l'ús de les instal·lacions, el funcionament d'aparells i equips.  
6. És convenient que l'empresa subscriga un assegurança de responsabilitat civil que cobrisca qualsevol contratemps que puga ocórrer dins de l'allotjament.  
7. Es recomana oferir activitats de promoció sociocultural o bé possibilitar l'accés a les activitats socioculturals organitzades per les institucions públiques o privades de la zona.  
8. Els allotjaments hauran de disposar de llum elèctrica, i la seua instal·lació ajustar-se a la normativa vigent.  
9. Els allotjaments disposaran, d'acord amb la normativa aplicable, d'una farmaciola de primers auxilis i comptaran amb material suficient per a poder atendre els casos més corrents.  
10. Els allotjaments hauran de complir els requisits establits en la normativa vigent sobre protecció contra incendis, i amb caràcter general en matèria d'emergències (cartells informatius, enllumenat d'emergència?).  
11. Els allotjaments hauran d'estar proveïts de mitjans adequats, capaços de mantindre els llocs d'estada amb temperatures admissibles d'habitabilitat.  
12. L'allotjament haurà de disposar d'una zona comuna, compartida per tots els residents, amb espai suficient d'acord amb el nombre de treballadors allotjats, formada per una zona d'estar, una zona de menjador, cuina, sala d'activitats o ocupacional i qualsevol altre espai per a realitzar activitats complementàries.  
13. Els dormitoris disposaran d'armaris o taquilles per a roba. No podran ser utilitzades zones de pas per a la instal·lació de llits.  
14. Els servicis higiènics hauran de disposar de lavabos, dutxes i inodors amb instal·lació d'aigua calenta.  
15. Els allotjaments disposaran d'una cuina equipada amb els seus elements bàsics, així com dels efectes necessaris per a la preparació dels aliments.